b'\n_START_ARTICLE_\nFaisal av Saudi-Arabia\n_START_SECTION_\nBakgrunn\n_START_PARAGRAPH_\nF\xc3\xb8dt i Riyadh som tredje s\xc3\xb8nn av Saudi-Arabias grunnlegger og f\xc3\xb8rste konge, Ibn Saud. Feisals mor var Tarfa bint Abdullah ibn Abd al-Latif Aal ash-Shaykh, som Ibn Saud hadde giftet seg med i 1902 etter \xc3\xa5 ha erobret Riyadh. Hun var en fjern slektning av Muhammad ibn Abd Al-Wahhab (wahhabismens far), og hennes far var en av Ibn Sauds religi\xc3\xb8se l\xc3\xa6rere og r\xc3\xa5dgivere. Som en av Ibn Sauds eldste s\xc3\xb8nner, fikk Feisal en rekke politiske verv i Kongens kamp med \xc3\xa5 konsolidere kontroll over Arabia. I 1925 var han kommand\xc3\xb8r over en gruppe Saudi-lojalister som vant en avgj\xc3\xb8rende seier i regionen Hijaz. Som takk ble han det etterf\xc3\xb8lgende \xc3\xa5r utnevnt som guvern\xc3\xb8r over Hijaz. Etter at det nye Saudi-Arabiske konged\xc3\xb8mmet ble opprettet i 1932, ble han av sin far utnevnt til utenriksminister, en posisjon han hadde til sin d\xc3\xb8d. Han hadde ogs\xc3\xa5 kommandoen over en del av den Saudi-Arabiske h\xc3\xa6r som f\xc3\xb8rte en kortvarig krig mot Jemen i 1934.\n_START_SECTION_\nSom kronprins og statsminister\n_START_PARAGRAPH_\nBle utnevnt til kronprins da hans eldre bror, Saud av Saudi-Arabia, tok over som konge i 1953. Saud ble raskt upopul\xc3\xa6r p\xc3\xa5 grunn av sitt lemfeldige \xc3\xb8konomiske forbruk, som blant annet innbefattet bygging av flere kongelige praktbygg. Dette f\xc3\xb8rte til at b\xc3\xa5de eldre medlemmer av familien og det religi\xc3\xb8se lederskapet fryktet at han ville drive landet inn i konkurs. De tvang ham derfor i 1958 til \xc3\xa5 utnevne Feisal til statsminister. Han la om den \xc3\xb8konomiske kursen og satte straks en stopper for det h\xc3\xb8ye forbruket i et fors\xc3\xb8k p\xc3\xa5 \xc3\xa5 redde landet fra \xc3\xb8konomisk kollaps. En \xc3\xb8konomisk politikk som skulle bli en av hans kjennetegn._NEWLINE_En maktkamp mellom de to senere f\xc3\xb8rte til at Feisal trakk seg som statsminister. Feisal klarte imidlertid \xc3\xa5 samle nok st\xc3\xb8tte slik at han kunne inntre som statsminister igjen i 1962. Det var p\xc3\xa5 denne tiden at Feisal fikk rykte p\xc3\xa5 seg for \xc3\xa5 v\xc3\xa6re en reformist og en moderniseringsfigur. Han introduserte blant annet utdanning for kvinner og jenter, dette til tross for motstand fra det konservative presteskapet. I et kompromiss gikk han imidlertid med p\xc3\xa5 at undervisningsmaterialet f\xc3\xb8rst skulle gjennomg\xc3\xa5s av det religi\xc3\xb8se lederskapet._NEWLINE_Han avskaffet ogs\xc3\xa5 formelt slaveriet p\xc3\xa5 denne tid, og etablerte landets f\xc3\xb8rste tv-stasjon i 1963 (selv om det ikke ble sendinger f\xc3\xb8r to \xc3\xa5r senere). Moderniseringsreformen f\xc3\xb8rte til protester fra det konservative presteskapet, men Feisal forsikret dem om at islamske dyder som moderasjon skulle observeres strengt, og at tv-sendingene i betydelig grad skulle ha et religi\xc3\xb8st innhold.\n_START_SECTION_\nMaktkampen med Saud\n_START_PARAGRAPH_\nMaktkampen med Saud fortsatte imidlertid ogs\xc3\xa5 i denne perioden. Da Saud i 1963 ble syk, og derfor frav\xc3\xa6rende, utnyttet Feisal situasjonen til \xc3\xa5 samle seg strategisk viktig st\xc3\xb8tte blant de milit\xc3\xa6re. Han byttet Saud-lojale i viktige posisjoner med prinser som var lojale til ham selv, slik som sin bror Abdullah, som ble leder for Nasjonal Garden. Under Sauds tilbakekomst, krevde Feisal \xc3\xa5 bli gjort til regent og at Saud bare skulle ha en seremonielle rolle som Konge. Han hadde da skaffet seg avgj\xc3\xb8rende st\xc3\xb8tte hos de geistlige, inkludert stor-muftien i Saudi-Arabia, som oppfordret Saud til \xc3\xa5 etterkomme Feisals krav. Saud nektet og pr\xc3\xb8vde i stedet \xc3\xa5 ta tilbake makten. Noe som f\xc3\xb8rte til at Feisal gav Nasjonal Garden ordre om \xc3\xa5 omringe Sauds palass. Saud gav til slutt opp og godtok en kongefunksjon som var tappet for reel makt. Den 4. mars 1964 ble Feisal gjort til regent. Et m\xc3\xb8te blant de eldste i kongefamilien samt de \xc3\xb8verste geistlige ble holdt senere p\xc3\xa5 \xc3\xa5ret. M\xc3\xb8te resulterte i et krav om at Saud ogs\xc3\xa5 m\xc3\xa5tte abdisere fra tronen, til fordel for Feisal. Saud, som n\xc3\xa5 var ribbet for makt og st\xc3\xb8tte, godtok kravet. Feisal ble innsatt som konge den 2. november 1964, like etter dro Saud til Sveits og senere til Hellas hvor han d\xc3\xb8de i 1969.\n_START_SECTION_\nKonge i Saudi-Arabia\n_START_PARAGRAPH_\nSelv om Feisal n\xc3\xa5 var konge betraktet han restureringen av landets finansielle situasjon som en hovedprioritet. I l\xc3\xb8pet av de neste \xc3\xa5rene fortsatte han sin konservative linje i den \xc3\xb8konomiske politikk for \xc3\xa5 balansere budsjettet. Omsider ble m\xc3\xa5lene n\xc3\xa5dd, godt hjulpet av en \xc3\xb8kende oljeproduksjon. Den bedrede finansielle situasjonen gjorde det mulig for Feisal \xc3\xa5 sette i gang flere reformer og moderniseringsprosjekter i landet._NEWLINE_Flere universiteter ble etablert og utvidet i hans periode, og han sendte en stor andel studenter til utenlandske universiteter, spesielt til USA. Studenter som senere skulle fylle viktige offentlige poster i landet. Mange av landets ministerium, statlige etater og velferdsprogram ble startet under Feisals styre, og han investerte mye i infrastruktur. Han innf\xc3\xb8rte ogs\xc3\xa5 subsidier til jordbruk og industri. Videre la han grunnen for dagens administrative regioner, og la grunnlaget for et moderne velferdssystem. Etablerte i 1970 et justisdepartement. Iverksatte ogs\xc3\xa5 landets f\xc3\xb8rste \xc2\xabfem\xc3\xa5rsplan\xc2\xbb for \xc3\xb8konomisk utvikling._NEWLINE_TV-sendiger ble offisielt startet i 1965. I 1966 gikk en fanatisk nev\xc3\xb8 av Feisal til angrep p\xc3\xa5 det nyetablerte hovedkvarteret til Saudi-Arabias stats-tv, men han ble skutt og drept av sikkerhetsvakter. Angriperen var bror til Feisals fremtidige drapsmann, og det er antatt at dette var motivet bak drapet p\xc3\xa5 Feisal i 1975. Til tross for protester fra konservative saudiere fortsatte han sitt moderniseringsprosjekt, men s\xc3\xb8rget alltid for \xc3\xa5 gj\xc3\xb8re det innenfor akseptable islamske termer._NEWLINE_P\xc3\xa5 1950- og 1960-tallet var det mange kupp i verden. Av disse var det Muammar al-Gaddafis kupp i 1969 i Libya han fryktet mest. Dette p\xc3\xa5 grunn av likhetstrekkene mellom de to landene n\xc3\xa5r det kom til geografi og demografi (en beskjeden befolkningsmengde boende p\xc3\xa5 et stort \xc3\xb8rkenpreget omr\xc3\xa5de). Som et resultat av dette bygde han opp et sofistikert sikkerhetsapparat og slo hardt ned p\xc3\xa5 dissidenter. Som med alt annet, rettferdiggjorde Feisal disse handlingene med islamske termer. Tidlig i sin periode som hersker, n\xc3\xa5r konfrontert med kravene om en skriftlig grunnlov, svarte han at Koranen er v\xc3\xa5r grunnlov. I 1969 beordret han arrestasjonen av flere hundre milit\xc3\xa6r-offiserer med p\xc3\xa5skudd om at et kupp var under planlegging. Arrestasjonene ble muligens basert p\xc3\xa5 et tips fra amerikanske etterretning, men det ble aldri sl\xc3\xa5tt fast hvor reell kupp-planen var. Feisal slo ogs\xc3\xa5 ned p\xc3\xa5 protester fra arbeidere ansatt i det internasjonale oljeselskapet Aramco, og forb\xc3\xb8d fagforeninger i 1965. Som en kompensasjon innf\xc3\xb8rte han st\xc3\xb8rre rettigheter for saudiske arbeidere. Han introduserte ogs\xc3\xa5 pensjonssystem og forsikringsprogrammer for arbeiderne, til tross for protester fra det konservative presteskapet.\n_START_SECTION_\nUtenrikspolitikk\n_START_PARAGRAPH_\nSom konge videref\xc3\xb8rte Feisal de n\xc3\xa6re relasjonene som hans far opprettet overfor USA, og var avhengig av dem for kj\xc3\xb8p av v\xc3\xa5pen og trening av de milit\xc3\xa6re. Han var ogs\xc3\xa5 anti-kommunistisk og avviste enhver forbindelse med Sovjetunionen og andre kommunistiske stater. Han fant ikke islam og kommunisme forenelig med hverandre, og han assosierte ogs\xc3\xa5 kommunisme med sionisme, som han ogs\xc3\xa5 skarpt kritiserte._NEWLINE_Feisal st\xc3\xb8ttet ogs\xc3\xa5 monarkisme og andre konservative bevegelser i den arabiske verden. Ved \xc3\xa5 promotere pan-Islamisme som et alternativ, fors\xc3\xb8kte han \xc3\xa5 demme opp for sosialisme og arabisk nasjonalisme. Han engasjerte seg ogs\xc3\xa5 i en propaganda- og medie-krig med Egypts pan-arabiske leder Nasser. Feisal avviste imidlertid ikke pan-arabismen helt og tok til orde for solidaritet mellom arabiske land._NEWLINE_Med Nassers d\xc3\xb8d i 1970 ble Feisal drevet n\xc3\xa6rmere Egypts nye leder Anwar Sadat, som planla \xc3\xa5 bryte med Sovjetunionen og s\xc3\xb8ke n\xc3\xa6rmere forbindelser med USA. Under Jom kippur-krigen i 1973 (mellom Egypt og Israel) trakk Feisal saudisk olje vekk fra verdensmarkedet, i protest over den vestlige verdens st\xc3\xb8tte til Israel. Dette f\xc3\xb8rte til en mangedobling av prisen p\xc3\xa5 olje i verdensmarkedet og var hoved\xc3\xa5rsaken til den mye omtalte Oljekrisen i 1973. Denne handlingen gav ham stor prestisje i mange arabiske og muslimske land. Handlingen medf\xc3\xb8rte ogs\xc3\xa5 til at han i 1974 av Time Magazine ble k\xc3\xa5ret til "The Man og the Year". Den \xc3\xb8konomiske krisen i resten av verden medf\xc3\xb8rte derimot en \xc3\xb8konomisk boom for Saudi-Arabia. Noe som gjorde det mulig for Feisal \xc3\xa5 \xc3\xb8ke st\xc3\xb8tten og subsidiene til Egypt, Syria og organisasjonen PLO. Det er en relativt utbredt oppfatning den dag i dag i Saudi-Arabia og den arabiske verden at olje-boikotten var den egentlige \xc3\xa5rsaken til at han ble myrdet og at krefter i Den vestlige verden stod bak._NEWLINE_Som leder for verdens viktigste oljeprodusent hadde kong Feisal en enorm politisk og \xc3\xb8konomisk makt._NEWLINE_Feisal knyttet ogs\xc3\xa5 n\xc3\xa6re utenrikspolitiske b\xc3\xa5nd til Pakistan, hvor han fremdeles er popul\xc3\xa6r. Pakistans tredje st\xc3\xb8rste by ble i 1979 oppkalt etter ham Faisalabad ("Feisals by"). I tillegg ble en mosk\xc3\xa9 i Islamabad (Faisal Mosque), en st\xc3\xb8rre motorvei i Karachi (Shahrah-e-Faisal) og et bebygd omr\xc3\xa5de ved Karachi lufthavn (Shah Faisal Colony) oppkalt eter ham.\n_START_SECTION_\nAttentatet\n_START_PARAGRAPH_\nDen 25. mars 1975 ble Feisal skutt ned \xc3\xa5 drept p\xc3\xa5 kloss hold av sin halvbrors s\xc3\xb8nn, Faisal bin Musad, som nettopp hadde kommet hjem fra USA. Drapet fant sted ved en s\xc3\xa5kalt "majlis", et stevne hvor kongen \xc3\xa5pner sitt hjem for \xc3\xa5 h\xc3\xb8re p\xc3\xa5 disputter mellom borgere._NEWLINE_Prins Faisal Bin Musad ble arrestert rett etterp\xc3\xa5 og offisielt erkl\xc3\xa6rt som sinnssyk. Han ble senere funnet skyldig i kongedrap og halshogget offentlig i Riyadh i 1975._NEWLINE_Feisal ble etterfulgt av sin halvbror Khalid.\n_START_SECTION_\nFamilien\n_START_PARAGRAPH_\nFeisals s\xc3\xb8nner har hatt og har fremdeles viktige posisjoner innen den Saudi-Arabiske regjeringen. Hans s\xc3\xb8nn, Prins Khalid var guvern\xc3\xb8r av Asir-provinsen i over 30 \xc3\xa5r f\xc3\xb8r han ble guvern\xc3\xb8r i Makkah-provinsen i 2007. En annen s\xc3\xb8nn, Saud Al-Faisal, har v\xc3\xa6rt utenriksminister siden 1975. En tredje s\xc3\xb8nn, Turki bin Faisal Al Saud har tjenestegjort som leder for den saudiske etterretningstjenesten, ambassad\xc3\xb8r i Storbritannia, og senere ambassad\xc3\xb8r i USA._NEWLINE_Feisal giftet seg flere ganger, men hans mest prominente kone var Iffat Al-Thuniyyan, f\xc3\xb8dt og oppvokst i Tyrkia. En etterkommer av Al Saud klanen som ble ble bortf\xc3\xb8rt til Istanbul av Ottomanske styrker i 1818. Hun regnes for \xc3\xa5 ha v\xc3\xa6rt en p\xc3\xa5virkningskraft for mange av reformene til Feisal._NEWLINE_Feisals datter Haifa, er gift med hans nev\xc3\xb8 Bandar ibn Sultan._NEWLINE_Etter hans d\xc3\xb8d opprettet familien King Faisal Foundation.'